इनमें पन्ना जड़ा कमरबंद, 222 मोतियों का हार शामिल; प्रिंस चार्ल्स की ताजपोशी से पहले खुलासा
British Royal's Cost Of The Crown Series - प्रिंस चार्ल्स की ताजपोशी से पहले गार्डियन ने ‘कॉस्ट ऑफ क्राउन’ सीरीज के तहत खुलासा किया गया है कि कोहिनूर के अलावा भी कई बेशकीमती चीजें भारत से लूटी गई थीं।
प्रिंस चार्ल्स की ताजपोशी से पहले गार्डियन ने ‘कॉस्ट ऑफ क्राउन’ सीरीज के तहत खुलासा किया गया है कि कोहिनूर के अलावा भी कई बेशकीमती चीजें भारत से लूटी गई थीं। इनमें मूर्तियों, पेंटिंग्स के साथ 19 पन्नों से जड़ा एक सोने का कमरबंद भी था। तत्कालीन पंजाब रियासत के महाराजा रणजीत सिंह के अस्तबल में घोड़ों को सजाने के लिए इसका इस्तेमाल होता था।
1987 में रॉयल ज्वेलरी की स्टडी में लेस्ली फील्ड ने मोतियों की दो कतारों वाले हार का जिक्र किया था। इसमें 222 मोती व हीरों से घिरे माणिक भी थे। दावा है कि ये भी रणजीत सिंह का ही था। वहीं, रणजीत सिंह के सबसे छोटे बेटे दुलीप पर दबाव डालकर पंजाब को हथियाने की बात तो जगजाहिर है ही।
सबसे बड़ा स्पाइनल माणिक लगा हार भी लूट ले गए
सीरीज में एक पड़ताल का जिक्र है, जिसमें महारानी मैरी (एलिजाबेथ द्वितीय की दादी) के हवाले से उनके शाही गहनों के सोर्स का जिक्र किया गया है। दस्तावेजों के मुताबिक चार बड़े माणिकों से जड़ा एक हार भी खजाने में है। इसमें 325.5 कैरेट का सबसे बड़ा स्पाइनल माणिक (लचीला और कम वजन वाला) लगा है। इसे ‘तैमूर रूबी’ भी कहा जाता है।
1969 में बनी बीबीसी की डॉक्यूमेंट्री रॉयल फैमिली में महारानी एलिजाबेथ इसे संभालती दिखीं। यह बहुत से मुगल शासकों के पास रहा, जब तक कि इसे रानी विक्टोरिया को नहीं भेज दिया गया।
जीत के प्रतीक के तौर पर ले गए अंग्रेज
1912 की रिपोर्ट बताती है कि कैसे चार्ल्स के शाही संग्रह में शामिल अनमोल रत्न जीत के प्रतीक के तौर पर भारत से लाए गए और बाद में महारानी विक्टोरिया को दिए गए। जीत के हिस्से के तौर पर कंपनी ने अनगिनत रत्न, कमरबंद और बेशकीमती कोहिनूर लूटा था। ये चीजें अब शाही घराने की संपत्ति है। वहीं, कोहिनूर क्वीन मदर के ताज में लगा है और अपने शाही इतिहास के साथ ब्रिटेन के अत्याचारपूर्ण संबंधों का प्रतीक बन गया है।
5 साल पहले प्रदर्शनी में रखी गई थीं सारी चीजें
करीब 5 साल पहले बकिंघम पैलेस को गर्मियों में खोले जाने पर आयोजित प्रदर्शनी में ये सभी चीजें रखी गई थीं। रॉयल कलेक्शन में मौजूद प्रिंस चार्ल्स के पसंदीदा रत्न भी रखे गए थे। रिपोर्ट के मुताबिक ब्रिटिश शासन के दौरान जिम्मेदार सरकारी विभाग इंडिया ऑफिस के अभिलेखागार की 46 पेज की फाइल के आधार पर ये खुलासा किया गया है।
शाही कुनबे की कमाई: चार्ल्स को 20 साल में 6 हजार करोड़ मिले
ब्रिटिश शाही परिवार दुनिया के प्रतिष्ठित परिवारों में से एक है। 74 साल के चार्ल्स को निजी फंड डची ऑफ कॉर्नवाल से सेवाओं के लिए 6,221 करोड़ रुपए मिले हैं। उनके कुल एंगेजमेंट 10,934 रहे। किंग बनने के बाद उन्हें खर्चे के लिए 200 करोड़ रुपए सालाना मिलेंगे। क्वीन के तौर पर कैमिला को विल्टशायर में बड़ा सा घर मिला है। बाकी सदस्यों को मिले पैसों का खुलासा नहीं किया गया है।